Sjimpansee weer by reservaat ná aanval | Maroela Media
Sjimpansee weer by reservaat ná aanval
Die sjimpansee van Chimp Eden in Nelspruit wat tydens 'n aanval op 'n student geskiet is, is terug by die reservaat nadat hy in Johannesburg behandel is.
Die Amerikaanse nagraadse student, Andrew Oberle (26), is op 28 Junie ernstig beseer en is vir 'n geruime tyd in die Nelspruit MediClinic se intensiewe sorgeenheid behandel. Die sjimpansees, Nikki en Amadeus, het hom deur hul kamp se heining gegryp en getrek. Hy is na bewering sowat 'n kilometer die kamp in getrek en aangeval. Hy is intussen na 'n hospitaal in Johannesburg oorgeplaas waar hy steeds behandeling ontvang. Hy het 'n oor, verskeie vingers en tone asook 'n testikel verloor.
Nikkie, 'n 16-jarige mannetjie, is tydens die aanval geskiet in 'n poging om die aanval op te breek. Hy is sedert die voorval by die Johannesburgse dieretuin behandel en moes verskeie operasies vir 'n maagwond ondergaan.
Nikkie en Amadeus gaan vir 'n tyd lank in kwarantyn geplaas word en geleidelik aan die res van die groep voorgestel word.